DA Den Europæiske Unions Tidende C 110/32

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2018/C 110/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»CZOSNEK GALICYJSKI«

EU-nr.: PGI-PL-02211 — 22.12.2016

BOB ( ) BGB ( X )

1. Betegnelse

»Czosnek galicyjski«

2. Medlemsstat eller tredjeland

Polen

3. Beskrivelse af landbrugsproduktet eller fødevaren

3.1. Produkttype

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Navnet »Czosnek galicyjski« betegner friske, hele, almindelige hvidløg (Allium sativum L.). Navnet henviser til hvidløg frembragt ved dyrkning af sorterne »Harnaś« og »Arkus«.

De særlige egenskaber ved »Czosnek galicyjski« er: indholdet af aktive biologiske stoffer og typiske morfologiske egenskaber:

— alliinindhold — minimum 1,65 g 100 g-1 dm

— drueskalsfarvet hinde (lilla-rosa eller lilla), som dækker mindst 30 % af hinden på feddene

— rundt løg på mindst 50 mm i diameter

— ca. 6-9 fed pr. løg

— modstandsdygtigt over for kulde.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

— udplantning

— vanding, gødskning, beskyttende foranstaltninger

— høst

— tørring.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Provinsen Małopolskie (kommunerne Słomniki og Radziemice og følgende lokalsamfund i kommunen Koniusza: Niegardów, Niegardów Kolonia, Piotrkowice Wielkie, Budziejowice og Muniaczkowice).

5. Tilknytning til det geografiske område

Frem for alt består de særlige egenskaber ved »Czosnek galicyjski« i produktets kvaliteter og ry.

De særlige egenskaber ved »Czosnek galicyjski« er:

Den høje kvalitet og de særlige egenskaber ved »Czosnek galicyjski« afhænger af jordbundens og klimaets egenskaber i det område, hvor løget dyrkes, og de lokale producenters ekspertise. Disse faktorer giver tilsammen et hvidløg med specifikke fysiske, kemiske og organoleptiske egenskaber, som adskiller det fra andre produkter. »Czosnek galicyjski« er kendetegnet ved et højt alliinindhold og en lilla-rosa eller lilla hinde. Løget er stort med få fed, hvorfor det enkelte fed er lige så stort som ved andre typer hvidløg.

Det geografiske område, hvor »Czosnek galicyjski« dyrkes, er beliggende i Galicien — en del af Polen, der var underlagt det østrig-ungarske kejserrige fra 1774 til 1918. Navnet »Czosnek galicyjski« stammer fra dette historiske navn.

Jordbunden i det geografiske område, hvor »Czosnek galicyjski« dyrkes, er rig på organisk materiale (humus). Det er et område med rendzina med en høj pH-værdi på grund af nedbrydning af kalksten, som kun dækker én procent af Polen og skaber en specifik mikroklimatisk jordbund, hvor man kan dyrke hvidløg. Området er kendetegnet ved en jordbund med en meget høj pH-værdi på 6,7-7,9. Vækstsæsonen i det område, der er defineret i afsnit 4, begynder betydeligt tidligere end i naboområderne.

Den farve, som hinden på løg med betegnelsen »Czosnek galicyjski« har, skyldes alene jordbundsreaktionen. I neutral jord producerer anthocyaninen i løget en lilla-rosa farve, mens alkalisk jord giver en lilla farve.

Vækstsæsonen i det geografiske område, der er defineret i afsnit 4, begynder endvidere usædvanligt tidligt og muliggør optimal brug af det vand, der findes i jorden efter vinterens nedbør. Dette er yderst vigtigt i den første vækstfase og særlig gunstigt for løgarter som hvidløg. Derfor er løg af sorten »Czosnek galicyjski« store.

De lokale producenters ekspertise har stor indflydelse på kvaliteten af »Czosnek galicyjski«, hvilket ses i hver fase af produktionen. Deres ekspertise omfatter bl.a., at de kender det bedste udplantningstidspunkt, så planten kan vokse godt, inden frosten kommer. Efter en forhåndsudvælgelse vælger producenterne godkendt materiale (løg). At vælge udsædsløg af en egnet størrelse ved at pille feddene fra hinanden umiddelbart før udplantning garanterer et højt udbytte af god kvalitet.

Hvis jorden er for tør, beslutter producenterne, om der skal vandes, eftersom det er jordbundens fugtindhold sent om foråret, der fremmer dyrkningen af hvidløg med et højt indhold af alliin, det er en organisk forbindelse med svovl, og som giver den intense hvidløgsaroma og særegne, skarpe smag. Gennemsnitligt er alliinindholdet 5 % højere her end i hvidløg af de samme sorter fra andre egne af Polen.

Når der skal produceres slangehvidløg (hårdnakkede) om vinteren med betegnelsen »Czosnek galicyjski«, kræver det behandling af toppen. Processen omfatter fjernelse af den grønne blomsterstængel fra løgene, efter at den har dannet sine snoninger. Det er meget vigtigt at gøre dette på det rette tidspunkt, da for tidlig fjernelse af stænglerne får løget til at skyde igen, mens det giver et betydeligt ringere udbytte og lavere kvalitet at lade dem sidde for længe. Stænglerne fjernes traditionelt ved håndkraft og er derfor meget arbejdsintensivt. Det er den eneste måde, hvorpå det kan sikres, at hver hvidløgsplante behandles korrekt på hvert væksttrin. Præcisionen i disse faser er forankret i dette områdes tradition, og virkningen af den for produktets kvalitet er ret væsentlig.

Efter høst og tørring renses »Czosnek galicyjski« grundigt med håndkraft, hvorved snavsede hinder og rester fra rødder og blade fjernes. Denne behandling af hvidløget sikrer, at det holder sig godt og bevarer sin fremragende smag og sine ernæringsmæssige egenskaber. Tørring ved den rette temperatur og luftcirkulation påvirker stabiliteten i det primære aktive stof i »Czosnek galicyjski«, nemlig alliin.

Som resultat af jordbundens og klimaforholdenes egnethed til dyrkning af hvidløg kombineret med en betydelig ekspertise hos de lokale producenter rummer det geografiske område, der er defineret i afsnit 4, det største dyrkningsområde for denne plante i Polen.

»Czosnek galicyjski«'s ry

Der kan findes henvisninger til dyrkningen af »Czosnek galicyjski« i det geografiske område helt tilbage til det 17. århundrede. I sit værk »Zielnik herbarzem z języka łacińskiego zowią …« [»Herbarium med latinske navne …«] udgivet i 1613 beskrev Szymon Syreński, også kendt som Syreniusz, professor ved akademiet i Krakow, botaniker, læge og videnskabsmand, som undersøgte planters egenskaber som lægemidler, de 756 plantearter, der fandtes i det sydlige Polen. I denne bog nævner forfatteren hvidløg over hundrede gange som en plante, der fås overalt i Krakows nabolag (dvs. »Czosnek galicyjski« eller galicisk hvidløg) og er yderst værdifuld som lægemiddel.

Forholdet mellem »Czosnek galicyjski« og dets produktionsområde og ry bekræftes også af en legende om, at folk kom til de lokale markeder efter en klump salt eller et fed hvidløg.

Det er højst sandsynligt, at hvidløget var vidt berømt, idet Jan Chryzostom Pasek, en polsk skribent i barokken, spøgende skrev i sine memoirer, at det var på grund af hvidløget, der smagte bedre end den ungarske sort, at den transsylvanske fyrste George Rákóczi invaderede Polen i 1657. Ifølge Pasek satte Rákóczis hær alle de hvidløg til livs, som den stjal.

En anden litterær figur i barokken, Zbigniew Morstin, som befandt sig i Krakow (som ligger i regionen Małopolskie, der huser dyrkningsområdet for »Czosnek galicyjski«) under svenskernes belejring i 1655, lovpriste på vers hvidløget og dets fortrin og tildelte det hæderspladsen blandt urter og lægemidler sammen med løg og radiser.

»Czosnek galicyjski«'s ry i det geografiske område, der er defineret i afsnit 4, bestyrkes yderligere af, at regionen Małopolskie har arrangeret en hvidløgsfestival i regionen i juli/august siden 2007. Dette bekræfter, at hvidløget værdsættes højt af de lokale landbrugere og har et enormt potentiale. Under hvidløgsfestivalen vises der produkter og retter, hvori »Czosnek galicyjski« er den primære ingrediens, og der afholdes konkurrencer om den flotteste dekoration med »czosnek galicyjski« og den tungeste hvidløgsranke. Alt dette foregår med hjælp fra provinsmyndighederne, landbruger- og producentorganisationer og lokale husmoderforeninger. De lokale restauranter serverer retter med »Czosnek galicyjski«.

Betydningen af produktionen af »Czosnek galicyjski« i det geografiske område, hvor det dyrkes, understreges af de lokale medier, som omtaler dyrkningstraditionen og producenternes bevidsthed, og af de foranstaltninger, der træffes for at øge produktets tilgængelighed og fremme traditionen med dyrkning af »Czosnek galicyjski« i området. Der er blevet bragt information om »Czosnek galicyjski« på regionalt tv, og der er trykt artikler herom af interesse for lokalsamfundet i den lokale presse, især om køb af nye udsalgssteder, aktiviteter, der afholdes af producentforeningen for »Czosnek galicyjski«, og rapporter fra hvidløgsfestivalen i regionen Małopolskie. Der er også produceret informations- og reklamemateriale samt foldere om »Czosnek galicyjski«. Der er lavet et særligt logo udelukkende til »Czosnek galicyjski«. Dette logo fremgår af reklamemateriale og på steder, hvor der sælges »Czosnek galicyjski«, herunder på menuerne på restauranter, der serverer dette hvidløg.

»Czosnek galicyjski« er meget vigtigt for indbyggerne i det geografiske område, der er defineret i afsnit 4, hvilket fremgår af især de store mængder af denne grøntsag, der produceres og leveres.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

http://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-5-pazdziernika-2016-roku

(1) EUT L 343 af 14.12.2012, s. 1.